**DÔVODOVÁ SPRÁVA**

**A. Všeobecná časť**

Potreba novelizácie zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) je aktuálna vzhľadom na zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov, ktorý ustanovuje orgánom verejnej moci povinnosť vykonávať verejnú moc elektronicky práve v prípade vydávania rozhodnutí v správnom konaní. V súvislosti s povinnosťami riaditeľov základných škôl a stredných škôl ako orgánov verejnej moci vykonávať verejnú moc elektronicky je potrebné upraviť príslušné ustanovenia týkajúce sa prijatia na výchovu a vzdelávanie na strednú školu tak, aby bolo možné podávať prihlášky aj ako elektronické podania.

Úpravami školského zákona sa má umožniť aj vytváranie a používanie elektronických podôb niektorých ďalších podaní zákonných zástupcov voči škole a elektronických podôb významnej časti pedagogickej dokumentácie školy a školského zariadenia, ktoré sa v súčasnosti podľa školského zákona realizujú výlučne na tlačivách, teda v listinnej podobe. Tým sa napomôže implementácii elektronického vládnutia a potrebnej elektronizácii ďalších služieb rezortu ministerstva školstva (rýchlejšie vybavovanie vecí medzi školou a zákonnými zástupcami detí a žiakov a zníženie administratívnej náročnosti vnútorných procesov pre školy a školské zariadenia).

Návrh zákona tiež reaguje na požiadavku okresných úradov v sídle kraja v súvislosti so zabezpečovaním koordinácie termínov overovania špeciálnych schopností, zručností alebo nadania pri prijímaní uchádzačov na štúdium na stredných školách v dostatočnom časovom rámci.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, na informatizáciu spoločnosti ani na služby verejnej správy pre občana.

Návrh zákona bol podľa § 33 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky.

**Doložka vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov

**Termín začatia a ukončenia PPK:**

**A.2. Vplyvy:**

|  |  |  |  |
| --- | --- | --- | --- |
|   | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie  |  | x |  |
| 3. Sociálne vplyvy  |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu |  | x |  |
| 6. Vplyvy na služby pre občana |  | x |  |

**A.3. Poznámky**

**A.4. Alternatívne riešenia**

**A.5. Stanovisko gestorov**

**DOLOŽKA ZLUČITEĽNOSTI**

**návrhu vyhlášky s právom Európskej únie**

1. **Navrhovateľ zákona:** poslanci Národnej rady Slovenskej republiky Eva Smolíkova, Andrej Danko, Tibor Bernaťák a Tibor Jančula
2. **Názov návrhu zákona:** ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov
3. **Problematika návrhu zákona:**
4. nie je upravená v práve Európskej únie,
5. nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**B. Osobitná časť**

**K čl. I**

**k bodom 1 a 2**

Z dôvodu pochybností pri využívaní elektronických služieb vrátane služieb elektronického vládnutia sa preferuje slovné spojenie „písomný dokument“. Z dôvodu správneho vedenia pedagogickej dokumentácie, teda zachovania obsahových náležitostí každého typu dokumentu v jeho tlačenej aj elektronickej podobe, sa majú používať výlučne vzory elektronických formulárov schválených a zverejnených ministerstvom školstva na jeho webovom sídle a na centrálnej úradnej elektronickej tabuli ústredného portálu. Umožňuje sa, aby sa triedna kniha nemusela na konci školského roka vytlačiť v listinnej podobe. S elektronicky vedenou dokumentáciou škola a školské zariadenie nakladá ako s elektronickým registratúrnym záznamom a musí ho autorizovať.

**k bodu 3 a 4**

Precizuje sa zoznam osobných údajov, ktoré sú škola alebo školské zariadenie oprávnené spracúvať a to aj s ohľadom na čiastočnú duplicitu právnej úpravy s údajmi požadovanými pri zápise dieťaťa na plnenie povinnej školskej dochádzky podľa § 20 ods. 4 a absenciou získavania kontaktných údajov zákonného zástupcu pri zápise dieťaťa. Termín bydlisko sa nahrádza a pridáva sa na účely komunikácie miesto, kde sa dieťa alebo zákonný zástupca obvykle zdržiava. Napríklad pri doručovaní rozhodnutí v listinnej podobe správny poriadok ráta s doručovaním na miesto, kde sa adresát obvykle zdržiava.

**k bodu 5**

Legislatívne sa umožňuje vytváranie tzv. ďalšej dokumentácie aj v elektronickej podobe, pričom sa výslovne ustanovuje ako povinná náležitosť elektronicky vydanej správy z diagnostického vyšetrenia dieťaťa alebo žiaka autorizácia kvalifikovaným elektronickým podpisom alebo iným dovoleným spôsobom.

Ustanovuje sa možnosť vytvoriť a doručiť riaditeľovi školy návrh na vzdelávanie dieťaťa alebo žiaka so špeciálnymi výchovno-vzdelávacími potrebami v materskej škole, v základnej škole, v strednej škole a v špeciálnej škole, ktorý je druhom ďalšej dokumentácie podľa § 11 ods. 9 písm. a) školského zákona, aj ako elektronické podanie podľa zákona o e-Governmente.

Školskému zariadeniu výchovného poradenstva a prevencie sa ustanovuje možnosť vydať správu z diagnostického vyšetrenia dieťaťa alebo žiaka a písomné vyjadrenie školského zariadenia výchovného poradenstva a prevencie, ktoré sú ďalšou dokumentáciou podľa § 11 ods. 9 písm. b) školského zákona, elektronicky, pričom oba dokumenty musia byť autorizované, aby nebola spochybnená ich pravosť. Školské zariadenie ako osoba, ktorá nie je orgánom verejnej moci, vykoná autorizáciu takého úkonu kvalifikovaným elektronickým podpisom alebo iným dovoleným spôsobom autorizácie.

**k bodu 6**

Zákonným zástupcom sa umožňuje ešte pred zápisom dieťaťa na povinnú školskú dochádzku vyplniť prostredníctvom ústredného portálu verejnej správy formulár s osobnými údajmi dieťaťa vyžadovanými pri zápise a doručiť ho do elektronickej schránky školy, čo ušetrí čas pri samotnom zápise. Alternatívne, ak zákonný zástupca nechce využiť služby e-Governmentu, bude podľa technických možností základnej školy možné zaslať požadované údaje aj vo forme iného elektronického dokumentu autorizovaného kvalifikovaným elektronickým podpisom.

**k bodu 7**

Odstraňuje sa prekážka, ktorú predstavovala nemožnosť zaslať kópiu dokumentácie žiaka aj ako elektronické dokumenty.

**k bodu 8**

Žiakom a zákonným zástupcom neplnoletého žiaka sa umožňuje podať prihlášku na štúdium na strednej škole aj ako elektronické podanie v rámci výkonu verejnej moci elektronicky. Elektronický formulár prihlášky bude prístupný v module elektronických formulárov prostredníctvom ústredného portálu verejnej správy. Pri podaní elektronickej prihlášky bude potrebné v počiatočnej fáze implementácie rátať s nutnosťou doplniť podanie listinnými prílohami potvrdenia o zdravotnej spôsobilosti žiaka vydávaného lekárom a v prípade uchádzačov so zdravotným znevýhodnením vyjadrenie všeobecného lekára o schopnosti študovať zvolený odbor výchovy a vzdelávania, alebo ich doručiť elektronicky ako dokumenty vzniknuté postupom zaručenej konverzie, a to až do času, kedy poskytovatelia zdravotnej starostlivosti nebudú vydávať tieto dokumenty sami v elektronickej podobe.

**k bodu 9**

Aby podľa § 66 ods. 5 zákona mohol orgán miestnej štátnej správy v školstve zabezpečiť, že riaditelia stredných škôl v jeho územnej pôsobnosti určia na overenie špeciálnych schopností, zručností alebo nadania uchádzača termíny skúšok tak, aby sa tieto nezhodovali, je potrebné vymedziť väčší časový interval na konanie týchto skúšok. V súčasnosti počet stredných škôl v kraji, ktoré konajú prijímacie skúšky na overenie špeciálnych schopností, zručností alebo nadania, prevyšuje počet dní intervalu určeného v účinnom znení zákona.

**k bodu 10**

Úprava súvisí s možnosťou vytvoriť ďalšiu dokumentáciu aj ako elektronické dokumenty podľa bodu 3.

**K čl. II**

Dátum nadobudnutia účinnosti 15. marca 2018 sa navrhuje s ohľadom na dĺžku legislatívneho procesu.